Willelmus Dei gratia Autissiodorensis episcopus, omnibus presentes litteras inspecturis, in Domino salutem. Cum totius ecclesie Dei decorem et ampliari cultum divinum ubique velimus inter ceteras ecclesias Autissiodorenses, utilitatem ecclesie pariter et honorem singulari desideramus affectu. Hec est enim que nos ab infantia tenere educavit, et de gradu in gradum provehens, in sui tandem fastigio licet preter merita collocavit. Ea propter cum ecclesia de Crebano vacaret, que tertiam partem decimarum vini totius ville de Crebano habere solita erat, quarum duas partes dilecti filii capituli Autiss. habebant. Nos mediatem illius tertie partis decimarum vini, quam ad ecclesiam de Crebano diximus antea pertinere dicto capitulo contulimus sexta tantum parte universarum predicte ville decimarum ecclesie remanente, ea videlicet ratione ut de proventibus dictarum decimarum quas eis contulimus, panis fiat distribuendus canonicis assistentibus in ecclesia divinis officiis, horis videlicet constitutis, nec in alios usus nisi ad panem tantum, dictam partem decimarum committi liceat, nisi forte de assensu nostro vel successorum nostrorum episcoporum. Quod si forte prefatum capitulum dictam partem decimarum in alios usus converteret, eandem nobis libere occupare liceret. Illud quoque nobis retinuimus, ut si quando redditus loco predictarum decimarum dicto capitulo assignabimus, competentes easdem decimas nobis liceat revocare, et de ipsis nostram facere voluntatem. In cujus rei testimonium presentes litteras fecimus annotari, et sigilli nostri munimine roborari. Actum anno Domini millesimo ducentesimo undecimo, mense februario.